Nos freres Regnauz, abbés de Quinci et tous li couvenz de cel meisme leu facons à savoir à touz cels qui verront ces lettres, que com messires Gautiers de Rentes et ma dame Reigne, sa feme, nos haussent doné la moitié de la rivière de Cumissi qui part à monseignour Huon de Fraigne et une vigne qui fu madame Reigne, laquele riviere et laquele vigne estoient dou fié à noble home Milon seignour de Noiers. Cil diz Miles, sires de Noiers, nos ha otroié et doné en aumone ces devant dites choses. Et nos recognoisams que ces devant dites choses sunt en la justisse et en la garde lou seignour de Noiers et à ses hers ne ne les pouons ne devons matre en autre justice ne en autre garde que en la lor. Et por ceu que ceste chose soit ferme et estauble nos havons pendu nostre seaul en ces presentes letres. Ceu fut fait en l’an de la Incarnacion Nostre Seignour M. CC. L. VIII, ou mois de janvier.